Source: http://scripta.kotus.fi/visk/sisallys.php?p=1262
Timestamp: 2020-08-11 16:12:40+00:00
Document Index: 1342283

Matched Legal Cases: ['§ 1262', '§ 1262', '§ 515', '§ 1341', '§ 1228', 'kko ', '§ 390']

VISK - § 1262 Rahatta, vaivatta, ajattelematta
SISÄLLYS > ILMIÖT > Sijamuotojen syntaksia ja semantiikkaa > Vajaakäyttöiset sijat > Abessiivi > § 1262 Rahatta, vaivatta, ajattelematta
Abessiivisijainen lauseke ilmaisee sen, mitä ilman jokin on tai tapahtuu. Abessiivisijaisen substantiivin sisältävä lause ilmaisee tilanteen toteutumista ilman kyseistä entiteettiä tai entiteetin puuttumisesta huolimatta: Teetkö sen rahatta; Rakastan rajoitta. MA-infinitiivissä abessiivi taas ilmaisee, että tapahtuma tai tila ei toteudu: Hän lähti sanomatta sanaakaan; Voin jo kävellä tuntematta kipua (» § 515, 452, 1627 – 1628).
Substantiivin abessiivimuoto ei yksikössä voi saada kongruoivaa adjektiivimääritettä: *hyvättä rahatta, *suuremmatta ongelmatta. Mahdollisia ovat vain monikolliset komparatiivimuotoiset määritteet; monet niistä ovat vakiintuneita sanontoja. Abessiivi on siis vajaakäyttöisyytensä ja kiteytymisherkkyytensä vuoksi epätyypillinen sijapääte.
Pekan matkat ovat sujuneet suuremmitta ongelmitta tähän asti. (l) | Ja pitemmittä puheitta suoraan asiaan. (l) | Toistaiseksi olen selvinnyt pahemmitta kolhuitta. (l) | – – yhä useampi loikkari passitettiin muitta mutkitta takaisin. (l)
Semanttisesti yhtenäinen ryhmä abessiivisijaisia substantiiveja ovat estettä tai ongelmaa tarkoittavat kuten esteettä, rajoituksitta, vaikeuksitta, joiden merkitysvastine on useissa tapauksissa tOn-loppuisesta karitiiviadjektiivista muodostettu sti-adverbi, esim. esteettömästi, tai ilman-lauseke. Abessiivisijainen tavan adverbiaali ilmaisee lisäksi syyn, tuloksen, perusteen tai luvan puutetta taikka jonkin tilanteeseen liittyvän entiteetin puuttumista. Erityisesti otsikoissa abessiivin käyttö on varsin monipuolista.
Esteettömyys:Näin vesi pääsee esteettä valumaan pois. (l) | Veneet saa vaivatta vesille ja 80 markan vuosiluvalla pääsee vetämään liki rajoituksetta kaupungin ja Muroleen väliä. (l) | Jokaista vertailun tulostinta voi varauksetta suositella. (l) | Vapun viettäminen voidaan Suomessa huoletta lopettaa, – –. (l)
Syyn, luvan ym. puute:– – aiheetta maksettu etuus peritään takaisin. (a) | Harrikan omistajat leimataan syyttä. (E) | Yritin löytää hakuteoksesta ”Prinkkalan”, mutta tuloksetta. (l) | Rajan yli luvatta Yhdysvaltoihin päässeet maahanmuuttajat (l) | – – perusteetta maksetut tuet on perittävä takaisin. (E)
Entiteetin puute:Vakiossa puolestaan 10 oikein -tulokset jäivät voitto-osuudetta. (E) | Helsingissä pärjää autotta (L) [otsikko] | Terrori-iskusta epäilty Roisin McAliskey saa synnyttää käsiraudoitta (L) [otsikko] | Tokioon ja Beijingiin lennetään välilaskutta Siperian yli. (E) | Puututaanko kypärättä ajamiseen – –? (E) | Pyritään Natoon miinoitta! (L) [otsikko]
Rektiosijana abessiivi esiintyy verbien jäädä ja jättää täydennyksessä. Kun sellaisena on MA-infinitiivi, jäädä-lause on merkitykseltään passiivinen (» § 1341).
Yli puolet varkauksista jäi selvittämättä. (l) ’ei selvitetty’ | Useimpien ihmisten viikottaisessa työssä on viidennes sellaisia asioita, jotka voi jättää tekemättä tai teettää muilla, – –. (l) | – – ilmastointiremontti uhkaa yhä jäädä rahatta. (l)
MA-infinitiivin sijana abessiivi on suhteellisen tavallinen (» § 1228 taulukko 12). Sen sisältämä lauseke muodostaa olla-verbin kanssa merkitykseltään kielteisen verbiliiton. Se voi olla myös kielteinen tavan adverbiaali: jotakin tapahtuu ilman että puheena oleva toinen tilanne toteutuu.
Tapahtuman toteutumattomuus:– – yritin olla ajattelematta mitään, – –. (k) | – – tulli on luvannut olla tekemättä edes pistokokeita. (l) | Operaation jälkeen tri Syvähuoko risti huomaamatta kätensä. (l) | Olen yrittänyt viisi vuotta istuutua tuoliin vatsalihaksia kiristämättä, – –. (k)
Vakiintuneita ilmauksia ovat mm. pahaa aavistamatta ja tietämättä+POS sekä kommentteina esiintyvät puhumattakaan, on sanomatta(kin) selvää.
Huom. Osaa MA-infinitiivin abessiiveista käytetään adverbeina ja adpositioina: välttämättä, epäilemättä; huolimatta, riippumatta, lukuun ottamatta (» § 390).